2017 June Archive - Rudie van Rensburg | Skrywer
Posted on: June 8th, 2017	by admin	No Comments
Krimi-lesers is gek na Nordiese noir, maar Mzansi-misdadigheid hoef nie 'n tree terug te staan nie. In Afrikaans het misdaadlesers 'n smorgasbord of dan 'n braaibuffet van wêreldklas-aanbiedings om uit te kies.
Een van die voorste spanningwewers ter plaatse is Rudie van Rensburg. 'n Nuwe Van Rensburg-riller is net die doepa vir 'n lang wintersnag. Wees gereed om gewetenloos tot rooidag uit die slaap gehou te word deur eksentrieke, konkelende, skurkagtige karakters, asook Israeliete sonder bedrog en haarfyn storielyne.
Die verleidelikheid is in die detail: 'n Jasser Arafat-serpie, gevlerkte springbokboud, ingelegde frikkadelle, Johnnie Walker, 'n seëlversameling, 'n vastrappolka van Taffy Kikillus, Lucky Strikes.
Benewens naelbyt-spanning is daar droë humor en menslikheid. Dis 'n resep wat Van Rensburg vervolmaak het in hierdie vyfde Kassie Kasselman-roman.
In en om Kaapstad raak die wêreld te warm vir 'n hele paar skurke. Claus Prins alias Herklaas Prinsloo is een van dié wat begin sweet soos 'n vark. Dan is hy boonop 'n stres-eter en ernstig oorgewig, hy dra serpe omdat sy vriendin daarvan hou, skink negeuur in die oggend al whiskey en steek een sigaret met die ander een aan.
Hy is die eienaar van Prins Pharmaceuticals, 'n maatskappy wie se aansienlike winste nie uit wettige medisyneverkope kom nie. Sy vriendin Macy bied ook rede tot kommer. Sy is wulps en verleidelik en sy vennote, Ivan die Rus en Brian Beukes, loer na haar – en meer. Macy kan nie eens water kook nie en hang verkieslik heeldag in die winkelsentrums uit met sy kredietkaarte. Maar dis die minste van sy bekommernisse: 'n Ondersoekende joernalis steek sy neus in Prins Pharmaceuticals se sake. Fred Smuts moet stilgemaak word.
Op aanbeveling van een van Macy se pelle uit haar paaldansloopbaan kontak Claus die opdraggewer van Die Pion, 'n gesiene huurmoordenaar.
Smuts is 'n vryskutverslaggewer op 'n sending: om korrupsie te ontbloot. 'n Man met 'n missie. Hy het sy eie geld en reis deur Afrika op die spoor van die vervaardigers en verspreiders van vervalste medikasie en pille verby hul vervaldatum wat miljoene mense se lewe eis. Prins Pharmaceuticals en hul grysmedisyne is in sy visier. Maar dan word hy in sy suster se huis oorval deur 'n skralerige man met dooie oë.
Moos Uys is 'n junior veldagentjie by die SSA, 'n staatsveiligheidsagentskap. Hy word verteer deur die brandende ambisie om baasspioen te word. Hy het 'n ensiklopediese kennis van meesterspioene in die geskiedenis; sy rolmodelle. Hy is fors en bebrild en sit dae lank roerloos in sy Golf met biltongbroodjies en fleskoffie om Suleiman Khan se huis dop te hou. Imran Hafeez, 'n Pakistani wat in Sirië woon en noue bande met die Islamitiese Broederskap het, het daar besoek afgelê toe hy in Suid-Afrika was – en Moos moet uitvind waarom.
Moos is gefokus en geduldig en vat met groot geesdrif die spoor, op sy eentjie. Ongelukkig waardeer die owerhede nie individualiteit, inisiatief, voortvarendheid en ambisie nie; dit kan net met die soustrein inmeng.
Van Rensburg se minlike anti-held, baasspeurder Kassie Kasselman word nog steeds oral onderskat en op die oog af te lig bevind – niemand sien hom aankom nie. Hy dra steeds 'n rooi windjekker, hoogwaterbroek en wit sokkies en lek sy hare met haarroom plat.
Hy rook Luckys (hy stel sy wekker by die werk om rooktyd aan te dui sodat hy nie meer as 15 per dag rook nie) en drink Cream Soda. Sy passies is filatelie, Boeremusiek en die SAPD. Maar oor laasgenoemde is hy nie meer so seker nie, veral ná 'n oproep van 'n oudkollega wat hom 'n aanloklike pos aanbied.
Hierdie oproep en die ooglopende onbevoegdheid en gekonkel in die polisiediens spook by hom. Sy lessenaar is min of meer tot teen die plafon vol dossiere. Hy en sy vennoot, Rooi Els, word onder meer getaak met die ondersoek na Fred Smuts se dood. Soos gewoonlik skop hulle in die proses verskeie perdebyneste oop.
Van Rensburg het weer 'n kopskoot afgevuur. Reeds op die voorblad pryk pille, 'n paaldanser, 'n galgtou en 'n putboel-terriër. Die inhoud stel nie teleur nie. Die karakters is volrond, menslik, skurkagtig of opreg, maar met swakhede en obsessies wat die leser vasvang. Die booswig, Die Pion, is optimaal grieselrig en veral vreesaanjaend omdat hy met sy eie demone stoei. Hy is meer as ? huurmoordenaar; hy het sy eie grillerige rituele.
Langs die pad rol 'n hele paar koppe, soms tot hierdie leser se ontsteltenis, want dis nie net boewe wat indirekte skade word nie. Die pas is blitsig en die einde besonder bevredigend. Van Rensburg kom sy kontrak met mening na en weef misdaad uit die boonste rak.
Kamikaze is Van Rensburg se vyfde roman, na Pirana, Slagyster, Kopskoot en Judas. Die speurder, kaptein Kassie Kasselman, en sy kollega, Rooi, is weer terug met nog 'n gruwelike moordenaar om te vang.
Maar in hierdie boek is Kassie nie sy toegeeflike, gelukkige werknemer-self nie; hy is kriewelrig. Hy is al sy hele lewe lank 'n polisieman, wat ontmoedig voel met alles wat hy in die media oor sy geliefde SAPD lees, hoor en met sy eie oë sien en ervaar in kolonel Daniels se kantoor by die Nuweland-stasie.
Hy is in die middel van 'n loopbaankrisis toe die oproep met 'n werksaanbod kom, en terwyl hy met al hierdie innerlike woelinge worstel, kom hy teen die grieseligste moordenaar nóg te staan.
Die Pion se moordloopbaan het tentakels wat terugstrek na die apartheidsera, met moderner euwels soos die Afrika-handel in vervalste medikasie, wat ook Kassie se aandag verg. Voeg hierby spioenasie, huurmoord, parlementêre wapenhandelkorrupsie, die skemerwêreld van die ontkleeklub en 'n koue, berekenende reeksmoordenaar en jy gaan beslis wil lees tot die skuldiges aan die pen ry.
Van Rensburg se debuutroman, Slagyster, was een van die drie finaliste vir die Jan Rabie-Rapport-prys vir Afrikaanse debuutfiksie wat in 2013 by enige uitgewer in Suid-Afrika verskyn het. Slagyster is ook een van die drie finaliste vir die Prys vir Spanningslektuur van die ATKV-Woordveertjies.
Dis duidelik dat die skrywer gemaklik in sy genre is. Hy ken die fyner nuanses van spanning en sy bekwaamheid as boeiende storieverteller, en vermoë om net genoeg te verklap om jou aandag gevange te hou, maak van hom 'n lekkerlees-outeur.
Hy is ook geen vreemdeling vir behendige taalvaardigheid nie: met 'n joernalistieke loopbaan, skakelwese en 'n bekroonde toneelstuk op sy kerfstok is dit geen wonder nie.
Die joernalis in sy bloed sien klein goedjies soos die fabrikate van motors, sigarette, koeldranke en drank, die kleur van hare en klere en die kilheid in 'n moordenaar se oë raak. Daar is soveel klein besonderhede verweef wat regtig bydra tot die gehalte van die inhoud, sonder dat jy dit agterkom.
Ek het geweldige waardering vir goeie taalgebruik, vir 'n selfvertroue oor goeie sinskonstruksie en woordkeuses, en beslis vir navorsing en feitelik korrekte inligting, selfs in fiksie. Daar skuil geweldig baie navorsing agter hierdie boek, maar baie lesers sal dit nie noodwendig opmerk nie. Die boek se pas is vinnig en opwindend en elke hoofstuk bied meer insigte in die karakters en hoekom hulle op sekere maniere optree en sekere besluite neem.
Die karakters is ook nie jou alledaagses nie. Waar kry jy 'n polisiekaptein wat só vaal is dat hy meestal deur sy kollegas én misdadigers onderskat word en as stokperdjies aan 'n boeremusiekgilde behoort en seëls versamel? Of 'n jong spioen wat 'n verbysterende kennis van die spioene van weleer het en elke nuwe taak aanpak met 'n vergelyking van hoe dit jare gelede deur 'n bekende spioen aangepak sou word?
Die ontvouing van die huurmoordenaar se tragiese lewensverhaal wil jou amper simpatie met hom laat kry – maar net tot hy sy volgende onskuldige slagoffer vermoor.
Van Rensburg het 'n vermoë om die karakters voor jou oë lewe te gee. Jy is jammer as een van hulle uit die storie geskryf word.
Ek hoop daar is nog 'n lang loopbaan voor vir kaptein Kassie Kasselman. Maar sluit maar jou voordeur en sit die alarm aan voor jy die boek begin lees. Daar is 'n paar oomblikke waar jy al die vensters se knippe wil nagaan en jou hart wild in jou borskas bons.
'Moordenaar uit jou nagmerries' in dié boek – TygerBurger 24 Mei 2017
Spioenasie en wapenhandel-korrupsie, vervalste medikasie, die skemerwêreld van ontkleeklubs en 'n grieselrige moordenaar uit jou nagmerries …
Dís waarmee Kassie Kasselman gekonfronteer word in Kamikaze, die jongste spanningsroman van Rudie van Rensburg, bekende skrywer van Welgemoed en ook Afrikaans-subredakteur by TygerBurger.
Maar dis nie al nie. Kassie, die hoofkarakter, staan ook midde-in 'n loopbaankrisis en oorweeg dit om die polisiediens te verlaat.
Dié boek van Van Rensburg word op Dinsdag 30 Mei by die Durbanville-gholfklub in Sportweg, Durbanville bekendgestel.
Die joernalis Maryke Roberts gaan met hom oor sy boek gesels.
Kassie se loopbaankrisis word veroorsaak deurdat hy kernvraagstukke in die polisiediens skerp en krities begin bevraagteken. Oor Kassie se kritiese blik op sy werkgewer, sê Van Rensburg hy "glo dat misdaadfiksie betrokke literatuur is en die werklikheid van wat in 'n land gebeur, moet weerspieël.
"Daarom is dit nie geloofwaardig om 'n goed-geoliede polisiediens voor te hou nie, want dit is allermins die geval – daar word gemiddeld 50 moorde per dag in Suid-Afrika gepleeg, wat opsigself dui op groot tekortkominge in 'n diens wat veronderstel is om sy land se burgers te beskerm," sê hy.
Oor die moordenaarkarakter in sy boek, sê Van Rensburg: "Hy staan bekend as die Pion, 'n onheilige en erg versteurde karakter, wie se storie verweef is tussen die verskillende verhaallyne.
"Ek moes baie navorsing doen om in die kop van dié soort moordenaar te kom en het onder meer deur pakke materiaal geworstel wat in 'n stadium vir die polisie se speurakademie voorgeskryf is, om geloofbaarheid aan die Pion se moorddrange te gee. Dis 'n moordenaar uit jou ergste nagmerries."
Die boek belig ook die wêreld van vervalste medikasie, wat jaarliks 700 000 sterftes in veral Derdewêreldlande veroorsaak en onder meer deur 'n SA sindikaat bedryf word.
Die Suid-Afrikaanse Staatsveiligheidsagentskap kom ook onder die loep wanneer 'n korrupte amptenaar 'n spioenasie-skandaal onder die mat wil invee. "Hoewel ware feite altyd belangrik in my boeke is, mag dit nooit die verhaal belemmer nie. Dit dien bloot as agtergrond vir verskillende spanningsvolle en menslike storielyne," sê Van Rensburg. Dit is Van Rensburg se vyfde spanningsroman ná Slagyster, Kopskoot, Judaskus en Pirana. Die boek word uitgegee deur Queillerie-uitgewers. Die boekbekendstelling begin om 18:00 vir 18:30 en toegang is gratis. Bargain Books sal boeke verkoop.